ผู้ถือหุ้น WEH เสนอแลกเพิ่มทุน “พีพี” NUSA เฉียด 69%
NUSA แจงมีผู้ถือหุ้น WEH 28 รายเสนอขายหุ้นเพื่อแลกหุ้นเพิ่มทุน PP ของ NUSA กว่า 2,705 ล้านหุ้น ซึ่งทำให้ NUSA เข้าถือหุ้น WEH เฉียด 69%
NUSA แจงมีผู้ถือหุ้น WEH 28 รายเสนอขายหุ้นเพื่อแลกหุ้นเพิ่มทุน PP ของ NUSA กว่า 2,705 ล้านหุ้น ซึ่งทำให้ NUSA เข้าถือหุ้น WEH เฉียด 69%
12 เม.ย. 2565

บริษัท ณุศาศิริ จำกัด (มหาชน) หรือ NUSA เปิดเผยว่า ตามที่ที่ประชุมคณะกรรมการบริษัทเมื่อวันที่ 4 มีนาคม 2565 ได้มีมติอนุมัติเสนอขายและจัดสรรหุ้นเพิ่มทุนที่ออกใหม่ของ NUSA ให้แก่บุคคลในวงจำกัด (Private Placement) ให้แก่ผู้ขายหุ้นใน บริษัท วินด์ เอ็นเนอร์ยี่ โฮลดิ้ง จำกัด หรือ WEH จำนวน 3,939,750,000 หุ้น ในราคาเสนอขาย 0.90 บาทต่อหุ้น หรือคิดเป็นมูลค่ารวมไม่เกิน 3,545,775,000 บาท เพื่อเป็นค่าตอบแทนการซื้อหุ้นสามัญของ WEH ให้แก่ผู้ขายหุ้น
โดยผู้ขายหุ้นใน WEH จะนำหุ้นสามัญ จำนวนไม่เกิน 8,755,000 หุ้น มูลค่าที่ตราไว้หุ้นละ 10 บาท ซึ่งชำระค่าหุ้นแล้วเต็มจำนวน หรือคิดเป็น 8.04% ของจำนวนหุ้นที่ออกและชำระแล้วทั้งหมดของ WEH มาชำระเป็นค่าหุ้นสามัญเพิ่มทุนของบริษัทแทนการชำระด้วยเงินสดนั้น ปรากฎว่ามีผู้ถือหุ้น WEH มาเสนอขายหุ้นให้แก่บริษัท 28 ราย จำนวน 6,012,076 หุ้น หรือคิดเป็น 68.67% โดยมีผู้ถือหุ้นรายใหญ่ เช่น บริษัท ธนา พาวเวอร์ โฮลดิ้ง จำกัด 2,317,989 หุ้น, นายกำธร กิตติอิสรานนท์ 1,014,020 หุ้น และ บริษัท ดีดี มาร์ท โฮลดิ้ง 1,010,910 หุ้น เป็นต้น ซึ่งจะแลกเป็นจำนวนหุ้นเพิ่มทุน PP ของ NUSA รวมทั้งหมดจำนวน 2,705,434,200 หุ้น หรือคิดเป็น 25.17%
อย่างไรก็ตาม บริษัทได้มีข้อตกลงเงื่อนไขบังคับก่อนกับผู้ขายหุ้นใน WEH แต่ละรายว่าจะต้องไม่มีบุคคลภายนอกคัดค้านการเข้าซื้อหุ้น WEH จากผู้ขายหุ้นภายใน 2 สัปดาห์ นับแต่วันที่บริษัทลงประกาศหนังสือพิมพ์ท้องที่ที่ตั้งอยู่ โดยบริษัทได้ลงประกาศหนังสือพิมพ์ เพื่อให้สิทธิแก่บุคคลภายนอกและผู้มีส่วนได้เสียในการคัดค้านการซื้อขายหุ้น WEH ของบริษัทแล้วตั้งแต่วันที่ 23 มีนาคม 2565 และสิ้นสุดระยะเวลาคัดค้านในวันที่ 7 เมษายน 2565 (ช่วงระยะเวลาประกาศให้สิทธิคัดค้าน) พบว่าไม่มีบุคคลภายนอกมาคัดค้านการซื้อขายหุ้น WEH จากผู้ถือหุ้นรายใดในช่วงระยะเวลาประกาศให้สิทธิคัดค้านดังกล่าวแต่อย่างใด